Александър Блок
На църквата пред прага мрак лежеше…

Превод от руски: Петър Велчев, 1992

chitanka.info

На църквата пред прага мрак лежеше

в кръщелен, брачен, погребален ден;

а там — широк и ясен път кръжеше.

От заник пътникът бе озарен.

Там дишаха безкрайните простори,

но гъст и непрогледен мрак бе тук;

на пътника пред прага му се стори,

че чува от ответни стъпки звук.

И църквата с камбана монотонна

напътстваше го в земната злина;

а в дъното, от мрака на амвона

струеше чиста, строга светлина.

Пристъпвайки в засмените простори,

той чакаше замислен и смутен —

да спре звукът, лъчът да не говори…

И крачеше, от заник озарен.

1902

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.